google/wiki40b huggingface dataset:
คณะสัตวแพทยศาสตร์ มหาวิทยาลัยเกษตรศาสตร์

ประวัติ

เมื่อปี พ.ศ. 2497 มหาวิทยาลัยเกษตรศาสตร์ได้รับโอนคณะสัตวแพทยศาสตร์ จากมหาวิทยาลัยแพทยศาสตร์  (มหาวิทยาลัยมหิดลในปัจจุบัน) เนื่องจากรัฐบาลมีนโยบายที่จะปรับปรุงการศึกษาสาขาวิชาสัตวแพทยศาสตร์ให้ก้าวหน้า และสอดคล้องกับวิชาสัตวบาล ซึ่งทำการเรียนการสอนอยู่ในมหาวิทยาลัยเกษตรศาสตร์ก่อนแล้ว ในปี พ.ศ. 2500 ทางคณะได้ปรับปรุงหลักสูตรสัตวแพทยศาสตร์ จากเรียน 5 ปีมาเป็น 6 ปี โดยศึกษาเตรียมสัตว์แพทย์ที่มหาวิทยาลัยเกษตรศาสตร์ จากนั้นศึกษาระดับปรีคลินิกและคลินิกที่คณะสัตวแพทย์ศาสตร์ ในพื้นที่เดิมของจุฬาลงกรณ์มหาวิทยาลัย
ต่อมาในปี พ.ศ. 2507 จุฬาลงกรณ์มหาวิทยาลัย ได้ทำเรื่องถึงมหาวิทยาลัยเกษตรศาสตร์ เพื่อขอโอนคณะสัตวแพทยศาสตร์ซึ่งยังคงตั้งอยู่ในบริเวณพื้นที่ของจุฬาลงกรณ์มหาวิทยาลัย กลับคืนมาอยู่กับจุฬาลงกรณ์มหาวิทยาลัยเช่นเดิม แต่ทางสภามหาวิทยาลัยเกษตรศาสตร์ไม่เห็นด้วย จึงเตรียมสร้างอาคารสัตวแพทยศาสตร์ ณ บริเวณเกษตรกลางบางเขน เพื่อเตรียมย้ายออกจากพื้นที่ของจุฬาลงกรณ์มหาวิทยาลัย แต่คณะสัตวแพทยศาสตร์ ทำเรื่องไม่ขอย้ายออกจากที่ตั้งเดิม ในเวลานั้นมหาวิทยาลัยเกษตรศาสตร์มีแผนขยายงานของมหาวิทยาลัยไปที่อำเภอกำแพงแสน จังหวัดนครปฐม จึงมีมติที่จะย้ายคณะสัตวแพทยศาสตร์ ซึ่งยังอาศัยที่ดินของจุฬาลงกรณ์มหาวิทยาลัยอยู่ ไปดำเนินการที่วิทยาเขตกำแพงแสน
ต่อมาคณะสัตวแพทยศาสตร์ มหาวิทยาลัยเกษตรศาสตร์ ได้ทำเรื่องขอโอนกลับไปสังกัดจุฬาลงกรณ์มหาวิทยาลัย เพื่อตั้งเป็นคณะสัตวแพทยศาสตร์ จุฬาลงกรณ์มหาวิทยาลัยในปี 2515 ดังนั้นมหาวิทยาลัยเกษตรศาสตร์ จึงได้เปิดดำเนินการเรียนการสอนของคณะสัตวแพทยศาสตร์ขึ้น โดยพัฒนาอาคารของคณะที่ตั้งอยู่บริเวณบางเขน และวิทยาเขตกำแพงแสน ให้เป็นคณะสัตวแพทยศาสตร์อย่างเต็มรูปตั้งแต่บัดนั้นเป็นต้นมา

วิทยาเขตกำแพงแสน

คณะสัตวแพทยศาสตร์ วิทยาเขตกำแพงแสน จังหวัดนครปฐม เป็นส่วนหนึ่งของคณะสัตวแพทยศาสตร์ที่มหาวิทยาลัยเกษตรศาสตร์ บางเขน ซึ่งมีนโยบายขยายการศึกษาออกนอกเขตเมือง เพื่อให้มีพื้นที่สำหรับการทดลองการปลูกพืชแปลงหญ้า และด้านปศุสัตว์ โดยนิสิตสัตวแพทย์ในชั้นปีที่ 4, 5 และ 6 จะมาเรียนที่วิทยาขตกำแพงแสน สำหรับชั้นปีที่ 6 นั้นจะมีการเลือกเรียนสัตว์เล็ก ณ วิทยาเขตบางเขน สัตว์ใหญ่ ณ วิทยาเขตกำแพงแสน

สระสุวรรณชาด

คณะสัตวแพทยศาสตร์ มหาวิทยาลัยเกษตรศาสตร์ ได้รับพระมหากรุณาธิคุณโปรดเกล้าโปรดกระหม่อมจากพระบาทสมเด็จพระเจ้าอยู่หัว พระราชทานสระว่ายน้ำสำหรับการรักษาแบบธาราบำบัด ให้สุนัขที่ป่วยด้วยโรคข้อกระดูก และระบบประสาท โดยพระราชทานเงินรายได้จากการจำหน่ายเสื้อคุณทองแดง พร้อมทั้งพระราชทานชื่อสระว่ายน้ำว่า "สระสุวรรณชาด" ตามชื่อของคุณทองแดงซึ่งเป็นสุนัขทรงเลี้ยงของท่าน โดยท่านมักจะเสด็จพาคุณทองแดงมาทำการบำบัดที่สระสุวรรณชาด เมื่อมีโอกาส

การนำสุนัขลงว่ายน้ำ

ก่อนการว่ายน้ำจะมีการพาสุนัขจูงเดินเล่นเพื่อผ่อนคลายและขับถ่ายให้เรียบร้อย จากนั้นจะนำสุนัขอาบน้ำชำระร่างกายและขนให้สะอาด สวมเสื้อชูชีพให้เรียบร้อย แล้วพาสุนัขลงสระ โดยจะใช้เวลาการว่ายน้ำครั้งละ ๕ นาที จากนั้นพักเป็นเวลา ๒ นาที โดยทำซ้ำเช่นนี้ ๔ ครั้ง ทั้งนี้ขึ้นอยู่กับสภาพร่างกายของสุนัข หลังจากว่ายน้ำเสร็จก็จะพาสุนัขอาบน้ำชำระร่างกายอีกครั้ง
ฌอร์ฌ เดอ ลา ตูร์

ชีวิต

ฌอร์ฌ เดอ ลา ตูร์เกิดที่เมืองวิก-ซูร์-แซย์ในแคว้นลอแรนซึ่งถูกผนวกเข้ากับฝรั่งเศสในปี ค.ศ. 1641 ในระหว่างที่เดอ ลา ตูร์ยังมีชีวิตอยู่ จากใบรับศีลจุ่มเดอ ลา ตูร์เป็นลูกของฌ็อง เดอ ลา ตูร์ คนอบขนมปัง และซีบีย์ เดอ ลา ตูร์ ชื่อเดิม มอลีย็อง กล่าวกันว่าซีบีย์มาจากครอบครัวที่มียศศักดิ์ เดอ ลา ตูร์เป็นลูกคนที่สองในบรรดาพี่น้องเจ็ดคน
เราไม่ทราบรายละเอียดการศึกษาเบื้องต้นของเดอ ลา ตูร์ แต่สรุปได้ว่าได้เดินทางไปอิตาลีหรือเนเธอร์แลนด์เมื่อเริ่มงานใหม่ ๆ งานของเดอ ลา ตูร์มีลักษณะเป็นบาโรกแบบธรรมชาติของคาราวัจโจ แต่เดอ ลา ตูร์คงได้ลักษณะนี้มาจาก “การเขียนแบบคาราวัจโจ” จิตรกรชาวเนเธอร์แลนด์ ตระกูลการเขียนภาพแบบอูเทรคท์ (Utrecht School) และจิตรกรทางยุโรปตอนเหนือ เดอ ลา ตูร์มักจะเปรียบกับเฮ็นดริค เทอร์บรุกเก็น (Hendrick Terbrugghen)
ในปี ค.ศ. 1617 เดอ ลา ตูร์ก็แต่งงานกับเลอ แนร์ฟ จากครอบครัวขุนนางย่อย ๆ และในปี ค.ศ. 1620 ก็ได้สร้างสตูดิโอที่เมืองเล็ก ๆ ชื่อ ลูว์เนวีล ระหว่างนี้เดอ ลา ตูร์ก็เขียนภาพเกี่ยวกับศาสนาและฉากอื่น ๆ ในปี ค.ศ. 1638 ก็ได้รับแต่งตั้งในตำแหน่ง “จิตรกรของพระเจ้าแผ่นดิน” (แห่งฝรั่งเศส) นอกจากนั้นเดอ ลา ตูร์ก็ยังทำงานให้ดุ๊กแห่งลอแรนระหว่างปี ค.ศ. 1623–1624 แต่ลูกค้าหลักคือชาวเมืองที่มีฐานะทำให้เดอ ลา ตูร์มีฐานะดี ระหว่างปี ค.ศ. 1639–1642 ไม่มีหลักฐานกล่าวถึงเดอ ลา ตูร์ในลูว์เนวีล ซึ่งอาจจะเป็นเพราะเดอ ลา ตูร์เดินทาง บลันท์มองเห็นว่าลักษณะงานตั้งแต่จุดนี้เริ่มเปลี่ยนไปมีอิทธิพลของ เจอราร์ด ฟาน โฮนท์ฮอร์สต์ เดอ ลา ตูร์มีส่วนเกี่ยวข้องกับขบวนการฟื้นฟูศาสนาในลอแรนที่นำโดยนักบวชลัทธิฟรานซิสกัน เดอ ลา ตูร์จะเขียนภาพจากเรื่องราวศาสนาเป็นส่วนใหญ่ แต่วิธีการวาดภาพของเดอ ลา ตูร์จะเป็นวิธีของศิลปะร่วมสมัย
เดอ ลา ตูร์และภรรยาเสียชีวิตจากโรคระบาดเมื่อปี ค.ศ. 1652 เอเตียน ลูกชายเป็นลูกศิษย์

ภาพเขียน

งานสมัยต้นของฌอร์ฌ เดอ ลา ตูร์แสดงอิทธิพลของคาราวัจโจซึ่งอาจจะได้รับมาจากจิตรกรเนเธอร์แลนด์ร่วมสมัย ภาพ “โกงไพ่” (Le Tricheur) และขอทานทะเลาะกันมาจากผู้ที่เรียกว่า คาราวัจจิสติ และฌัก แบล็องฌ์ (Jacques Bellange) จิตรกรชาวลอแรนด้วยกัน รูปเขียนกลุ่มนี้เชื่อกันว่าเขึยนเมื่อเดอ ลา ตูร์เพิ่งเริ่มเขียนภาพ
เดอ ลา ตูร์มีชื่อเสียงในการเขียนแสงกลางคืนซี่งคาราวัจจิสตินำมาจากคาราวัจโจและเดอ ลา ตูร์วิวัฒนาการขึ้นอีกมากและนำมาใช้ในการเขียนภาพชีวิตร่วมสมัยและศิลปะศาสนา เดอ ลา ตูร์เริ่มเขียนวิธีนี้ราวต้นคริสต์ทศวรรษ 1640 โดยใช้ความตัดกันอย่างชัดเจนของแสงและเงา ที่เรียกว่า “ค่าต่างแสง” (chiaroscuro), องค์ประกอบที่เป็นเรขาคณิต, และการวางรูปแบบที่ง่าย ๆ ไม่ซับซ้อน งานของเดอ ลา ตูร์ค่อยวิวัฒนาการมามีลักษณะนิ่งและง่ายขึ้นเรื่อย ๆ ซึ่งเป็นการนำคุณค่าของคาราวัจโจมาใช้ซึ่งแตกต่างจากคุณค่าที่ใช้โดยจูเซเป เด รีเบรา (Jusepe de Ribera) และผู้ใช้ “ค่าต่างแสงหนัก” (Tenebrism) อึกกลุ่มหนึ่ง
เดอ ลา ตูร์มักจะเขียนภาพต่อเนื่องของหัวข้อเดียวกัน (คล้ายวิธีที่โกลด มอแนใช้) และมีงานเขียนไม่มาก เอเตียนลูกชายผู้เป็นลูกศิษย์และยากที่จะบอกความแตกต่างของงานเขียนของจิตรกรสองคนนี้ เช่น ภาพ “การศึกษาของพระแม่มารี” ที่พิพิธภัณฑ์ฟริค นครนิวยอร์ก สหรัฐอเมริกา หลังจากเดอ ลา ตูร์เสียชีวิตเมื่อปี ค.ศ. 1652 งานของเดอ ลา ตูร์ก็ลืมกันไปแต่มาพบอีกครั้งโดยเฮอร์มัน ฟอส นักวิชาการชาวเยอรมันเมื่อปี ค.ศ. 1915 และเมื่อมีการแสดงภาพของเดอ ลา ตูร์ที่ปารีสก็ยิ่งทำให้มีผู้สนใจมากขึ้น ในคริสต์ศตวรรษที่ 20 ก็มีการพบภาพเขียนอื่น ๆ ของเดอ ลา ตูร์ นอกจากนั้นก็มีการลอกเลียนโดยมืออาชีพอีกมากตามความต้องการของสาธารณะ ลักษณะบางแง่ของเดอ ลา ตูร์ยังเป็นที่ถกเถียงกันในบรรดานักประวัติศาสตร์ศิลปะ
ซิลเบอร์ฮอร์น

ซิลเบอร์ฮอร์น (เยอรมัน: Silberhorn) คือภูเขาทรงพีระมิดบนเทือกเขาแอลป์ในรัฐแบร์น ประเทศสวิตเซอร์แลนด์ ทางตะวันตกเฉียงเหนือของเขายุงเฟราซึ่งเป็นจุดสูงสุด
ผู้พิชิตยอดเขาทางตะวันตกเฉียงเหนือได้เป็นกลุ่มแรก คือ เจมส์ จอห์น ฮอร์นบี, ทอมัส เฮนรี ฟิลพ็อต, ผู้นำทางคือคริสทีอันและอุลริช อัลเมอร์, โยฮัน บิชช็อฟ และคริสทีอัน เลาเออเนอร์ ใน ค.ศ. 1865
จดหมายของเจ. อาร์. อาร์. โทลคีน ฉบับ ค.ศ. 1968 ได้เอ่ยถึงซิลเบอร์ฮอร์นขณะพวกเขาเดินทางไปพักแรมที่นั่นใน ค.ศ. 1911 โดยเรียกยอดเขานี้ว่าเป็น "ซิลเวอร์ไทน์ (เคเล็บดิล) ในฝันของฉัน"
ศานติเทวะ

ศานติเทวะ (ทิเบต: ཞི་བ་ལྷ།) เป็นปราชญ์ชาวอินเดีย กวีและผู้แต่ง โพธิจรรยาอวตาร ว่าด้วยการปฏิบัติของพระโพธิสัตว์สิบบท ศานติเทวะมีวรรณะพราหมณ์

ชีวประวัติ

อดีตเจ้าชายผู้เสด็จหนีจากพิธีราชาภิเษก กลายมาเป็นพระภิกษุในมหาวิทยาลัยที่มีชื่อเสียงของอินเดียโบราณที่ชื่อว่า นาลันทา แต่ในระหว่างที่พำนักอยู่ที่นาลันทา ท่านได้ชื่อว่าเป็นพระที่เกียจคร้านที่สุด ได้แต่กิน นอน และขับถ่ายเท่านั้น จนพระภิกษุในมหาวิทยาลัยต้องการขับไล่ท่าน จึงได้คิดอุบายให้ท่านแสดงธรรมต่อหน้าสาธารณชนจำนวนมาก ด้วยคิดว่าเมื่อแสดงไม่ได้ ท่านจะได้จากไป แต่ตรงกันข้าม ศานติเทวะแสดงธรรมลึกซึ้งจากใจในหัวข้อ "โพธิจรรยาวตาร" โดยที่ไม่มีใครเคยได้สดับฟังมาก่อน ขณะแสดงธรรม หลายคนเห็นว่าเบื้องหน้าของท่านมีพระมัญชุศรี พระโพธิสัตว์แห่งปัญญาประทับอยู่ และเมื่อแสดงจนถึงบทที่ 9 ว่าด้วยปัญญา ท่านศานติเทวะกับพระมัญชุศรีในเบื้องหน้าของท่านก็ลอยขึ้นไปจากธรรมมาศน์ ลอยขึ้นจนหายไปจากโลกนี้
สนธิสัญญาเฮลิโกแลนด์-แซนซิบาร์

สนธิสัญญาเฮลลอโกแลนด์-แซนซิบาร์ (อังกฤษ: Heligoland–Zanzibar Treaty) วันที่ 1 กรกฎาคม ค.ศ. 1890 หรือที่รู้จักกันในชื่อ ข้อตกลงอังกฤษ-เยอรมัน ค.ศ. 1890 (Anglo-German Agreement of 1890) เป็นข้อตกลงระหว่างบริเตนใหญ่และประเทศเยอรมนีเกี่ยวกับอาณาเขตของผลประโยชน์ในทวีปแอฟริกา  เยอรมนีได้รับเกาะเล็กๆ ซึ่งเป็นจุดยุทธศาสตร์ที่อยู่ใกล้ท่าเรือ และสละสิทธิ์ในการควบคุมอาณานิคมแซนซิบาร์

ข้อตกลง

ประเทศเยอรมนีได้รับหมู่เกาะของเฮลโกลันด์ (เยอรมัน: Helgoland) ในทะเลเหนือ ซึ่งแต่เดิมเป็นส่วนหนึ่งของฮ็อลชไตน์-กอทท์ทอร์ท (Holstein-Gottorp) ของเดนมาร์ก แต่อังกฤษได้เข้าครอบครองตั้งแต่ ค.ศ. 1814  หรือที่เรียกว่าฉนวนคาพรีวิ (Caprivi Strip) ในประเทศนามิเบียในปัจจุบัน และอิสรภาพในการควบคุมและกรรมสิทธิ์ในชายฝั่งของดาร์-เอส-ซาลาม ที่เป็นแกนหลักของเยอรมันแอฟริกาตะวันออก (ภายหลังแทนกันยีกาเป็นส่วนหนึ่งของประเทศแทนซาเนีย)
เพื่อเป็นการแลกเปลี่ยน ประเทศเยอรมนีส่งมอบดินแดนในอารักขาของสุลต่านน้อยแห่งวิทูลแลนด์ (Wituland) (Deutsch-Witu, บนชายฝั่งประเทศเคนยา) ให้แก่อังกฤษ และแอฟริกาตะวันออกบางส่วนที่สำคัญสำหรับสร้างทางรถไฟสู่ทะเลสาบวิกตอเรีย และปฏิญาณว่าจะไม่ไปแทรกแซงอังกฤษในการประจันหน้ากับสุลต่านแห่งแซนซิบาร์ (เช่น หมู่เกาะอันกูจา (Unguja) และเพมบา (Pemba))  นอกจากนี้ สนธิสัญญาได้กำหนดเขตอิทธิพลของเยอรมันในเยอรมันแอฟริกาตะวันตกเฉียงใต้ (German South-West Africa) (ปัจจุบันคือประเทศนามิเบีย) และการปักปันเขตแดนระหว่างโทโกแลนด์ (Togoland) ของเยอรมัน และโกลด์โคสต์ (Gold Coast) (ปัจจุบันเป็นประเทศกานา) ของอังกฤษ และระหว่างเคเมอรัน (Kamerun) (ปัจจุบันคือประเทศแคเมอรูน) ของเยอรมันและประเทศไนจีเรียของอังกฤษ

ผลที่ตามมา

อังกฤษถอนตัวจากเกาะห่างไกลที่ยากต่อการป้องกันหากเกิดกรณีของการเผชิญหน้าด้วยอาวุธ อังกฤษได้ประกาศแซนซิบาร์เป็นรัฐในอารักขาในทันที หลังสงครามอังกฤษ–แซนซิบาร์ใน ค.ศ. 1896 และเข้าควบคุมสุลต่านอย่างเบ็ดเสร็จ
สนธิสัญญามีส่วนช่วยในเป้าหมายของนายกรัฐมนตรีเยอรมัน เลโอ วอน คาพรีฟี (Leo von Caprivi) ในการตกลงกับอังกฤษ หลังการประชุมเบอร์ลิน (Berlin Conference) ค.ศ. 1884 เยอรมนีได้สูญเสีย "การล่าอาณานิคมในแอฟริกา" บริษัทเยอรมันแอฟริกาตะวันออก (German East Africa Company) ภายใต้คาร์ล พีเตอร์ซ (Karl Peters) ได้ดินแดนฉนวน (strip) ของชายฝั่งแทนกันยีกา (นำไปสู่กบฏอาบูชีรี ค.ศ. 1888) แต่ไม่สามารถควบคุมหมู่เกาะของสุลต่านแห่งแซนซิบาร์ ดังนั้น เยอรมันยอมมอบให้แบบไม่ให้ความสำคัญ ในทางกลับกัน เยอรมันได้รับเฮลโกลันด์ สถานที่ยุทธศาสตร์สำคัญที่จะมีอำนาจควบคุมเหนือเยอรมันไบท์ (German Bight, โค้งชายฝั่งเยอรมัน) ซึ่งมีการก่อสร้างคลองคีลใน ค.ศ. 1887 ภายหลังได้เป็นองค์ประกอบสำคัญในแผนของพระจักรพรรดิวิลเฮล์มที่ 2 ที่จะขยายขนาดของกองทัพเรือจักรวรรดิ กองทัพเรือของวิลเฮล์มมีนโยบายยกเลิกข้อตกลงกับอังกฤษและท้ายสุดได้นำไปสู่การฟื้นสัมพันธไมตรีระหว่างสหราชอาณาจักรและฝรั่งเศส จบลงด้วย ความตกลงฉันทไมตรี ใน ค.ศ. 1904
กานต์ เทียนแก้ว

ประวัติ

พ.ต.ท.กานต์ เทียนแก้ว เกิดเมื่อวันที่ 22 ตุลาคม พ.ศ. 2504 สำเร็จการศึกษาระดับมัธยมศึกษา จากโรงเรียนปรินส์รอยแยลส์วิทยาลัย จังหวัดเชียงใหม่ ระดับปริญญาตรีรัฐประศาสนศาสตร์ จากโรงเรียนนายร้อยตำรวจสามพราน

การทำงาน

พ.ต.ท.กานต์ เทียนแก้ว เคยรับราชการตำรวจ ต่อมาเขาได้จัดตั้งพรรคการเมืองขึ้น มีชื่อว่า "พรรคพลังประชาชน" ในปี พ.ศ. 2541 โดยเขารับตำแหน่งหัวหน้าพรรคคนแรก ต่อมาลงสมัครรับเลือกตั้งในการเลือกตั้งผู้ว่าราชการกรุงเทพมหานคร พ.ศ. 2543 แต่ไม่ได้รับเลือกตั้ง และในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 เขาลงสมัครรับเลือกตั้งสมาชิกสภาผู้แทนราษฎรจังหวัดลำปาง แต่ไม่ได้รับเลือกตั้งเช่นกัน
กระทั่งในปี พ.ศ. 2550 เมื่อศาลรัฐธรรมนูญมีคำวินิจฉัยให้ยุบพรรคไทยรักไทย และสมาชิกพรรคไทยรักไทยจำนวนมากย้ายเข้ามาสังกัดพรรคพลังประชาชน ซึ่งขณะนั้นเขารับตำแหน่งประธานที่ปรึกษาพรรค จึงได้มีการปรับโครงสร้างการบริหารงานพรรค โดยเขาได้รับตำแหน่งรองหัวหน้าพรรค และลงสมัครรับเลือกตั้งสมาชิกสภาผู้แทนราษฎร แบบสัดส่วน ในนามพรรคพลังประชาชน ซึ่งเขาได้รับเลือกตั้งเป็นสมาชิกสภาผู้แทนราษฎรสมัยแรก ต่อมาในปี พ.ศ. 2551 ศาลรัฐธรรมนูญ มีคำวินิจฉัยให้ยุบพรรคพลังประชาชน และตัดสิทธิ์กรรมการบริหารพรรคเป็นเวลา 5 ปี ทำให้เขาถูกตัดสิทธิ์ทางการเมืองในครั้งนั้นด้วย
บลูสแต็กส์

แอปเพลเยอร์

แอปเพลเยอร์เป็นซอฟต์แวร์ วินโดวส์ และ แมคโอเอส ที่สามารถดาวน์โหลดได้ ซึ่งจะจำลองระบบปฏิบัติการแอนดรอยด์ ตัวซอฟต์แวร์จะดาวน์โหลดได้ฟรีไม่มีค่าใช้จ่ายโดยจะต้องมีบัญชีกูเกิลในการเข้ากูเกิล เพลย์สโตร์แต่คุณสมบัติขั้นสูงเช่นปิดการโฆษณา, เปลี่ยนภาพพื้นหลัง, เป็นต้น จะต้องมีการสมัครสมาชิกรายเดือน ในวันที่ 24 เมษายน พ.ศ. 2558 บริษัทได้อ้างว่าแอปเพลเยอร์สามารถทำงานแอปที่อยู่ในกูเกิล เพลย์สโตร์มากกว่า 96 เปอร์เซ็นต์ ในเดือน ธันวาคม พ.ศ. 2558 แอปเพลเยอร์มียอดดาวน์โหลดมากกว่า 109 ล้านครั้ง แอปเพลเยอร์จะมีตัวควบคุมเกมที่ชื่อ การควบคุมเกมขั้นสูง ซึ่งจะช่วยในการควบคุมการเล่นให้ง่ายเหมือนกับเล่นในมือถือ และประสิทธิภาพของเกมในบลูสแต็กส์จะเหนือกว่าเกมในมือถือ
นาตาลี-แจ๊สกี้

ประวัติ

นาตาลี & แจ๊สกี้ (อังกฤษ : Nathalie & Jazky) เป็นศิลปินดูโอ ภายใต้สังกัดอาร์เอสประกอบสมาชิกคือ นาตาลี เดวิส และ จริยา แซร่าฮ์ เอชเวิท มีผลงานอัลบั้มสองชุดด้วยกัน โดยทั้งคู่เริ่มมีผลงานตั้งแต่ปี พ.ศ. 2542 ซึ่งทั้งคู่มีวัยเพียง 12 ปี ประเดิมสู่อัลบั้มแรกชื่อว่า "Nathalie & Jazky" โดยมีเพลงฮิตหลายๆเพลงเช่น STRAWBERRY (สตอร์เบอร์รี่) , แค่อยากให้เธอรู้ , เจ็บนะ , ฝันเล็ก ๆ
ในปี พ.ศ. 2544 นาตาลี-แจ๊สกี้ก็ได้มีผลงานอัลบั้มชุดที่สองชื่ออัลบั้มว่า "Fun Fever" มีเพลงฮิตอีกเช่นเคยอย่าง เชื่อหมอก็พัก เชื่อรักก็ไป , ช่วยทำให้เสียใจ , ยิ่งทุ่มยิ่งเจ็บ , รอเธอเปลี่ยนใจ ชึ่งผลงานชิ้นนี้เป็นผลงานชิ้นสุดท้ายของวง Nathalie & Jazky เพราะแจ๊สกี้บินไปเรียนต่อต่างประเทศซึ่งก็เหลื่อแค่นาตาลีเพียงคนเดียว 
ปัจจุบันแจ๊สกี้ได้กลับมาแล้วได้มีผลงานถ่ายแบบเป็นผลงานชิ้นแรกหลังทิ้งทวนวงการเพลงไปนานเกือบ 10 ปี
ปัจจุบัน นาตาลี เดวิส ยังคงมีผลงานในวงการบันเทิง โดยเฉพาะละครโทรทัศน์ ส่วน แจ๊สกี้ เอชเวิร์ธ ก็ยังทำงานเกี่ยวกับวงการเพลงอยู่ในเมืองไทย
ทากาชิ ฮางิโนะ

ทากาชิ ฮางิโนะ (ญี่ปุ่น: 萩野 崇 Hagino Takashi) เกิดเมื่อวันที่ 27 พฤษภาคม ค.ศ. 1973 เป็นนักแสดงและนักพากย์ชายชาวญี่ปุ่น
จักรพรรดิโกะ-โทะบะ

พระราชประวัติ

จักรพรรดิโกะ-โทะบะ ทรงประสูติเมื่อวันที่ 6 สิงหาคม ค.ศ. 1180 ณ พระราชวังหลวงเฮอัง มีพระนามเดิมว่า เจ้าชายทะกะฮิระ (尊成親王) เป็นพระราชโอรสของ จักรพรรดิทะกะกุระ และเป็นพระราชปนัดดาของอดีต จักรพรรดิโกะ-ชิระกะวะ

ครองราชย์

เสด็จขึ้นครองราชย์เมื่อวันที่ 8 กันยายน ค.ศ. 1183 ขณะพระชนมายุเพียง 3 พรรษาหลังการสวรรคตของ จักรพรรดิอันโตะกุ ผู้เป็นพระเชษฐาต่างพระราชมารดาโดยมี ไดโจโฮโอ โกะ-ชิระกะวะ พระปัยกาเป็นผู้สำเร็จราชการแทนพระองค์
จักรพรรดิโกะ-โทะบะประกาศสละราชบัลลังก์ให้แก่ เจ้าชายโทะเมะฮิโตะ (為仁) พระราชโอรสของพระองค์ขึ้นเป็น จักรพรรดิสึชิมิกะโดะ ขณะที่อดีตจักรพรรดิโกะ-โทะบะเป็น ไดโจเท็นโน (มหาจักรพรรดิ) และได้ทรงพระผนวชทำให้พระองค์เป็น ไดโจโฮโอ (มหาธรรมราชา) ที่ยังคงมีพระราชอำนาจในการปกครองเหนือจักรพรรดิสึชิมิกะโดะและจักรพรรดิอีก 2 พระองค์
คอร์เทกซ์กลีบหน้าผากส่วนหน้า

งานวิจัยเกี่ยวกับหน้าที่

กรณีที่ใช้ในการวิจัยถึงหน้าที่ของ PFC ที่มีอิทธิพลมากที่สุดอาจจะเป็นกรณีของนายฟิเนียส์  เกจ (อังกฤษ: Phineas Gage)  ผู้มีสมองกลีบหน้าด้านซ้ายเสียหาย  เนื่องจากแท่งเหล็กที่แทงทะลุศีรษะของเขาในอุบัติเหตุที่เกิดขึ้นในปี  ค.ศ.  1848  อาการที่ปรากฏก็คือ  แม้ว่านายเกจจะมีความจำ  การพูดจา  และการเคลื่อนไหวที่ปกติ  บุคลิกของเขานั้นเปลี่ยนไปอย่างหน้ามือเป็นหลังมือ  เขากลายเป็นคนที่ฉุนเฉียว  โกรธง่าย  และขาดความอดทน  ล้วนแต่เป็นบุคลิกภาพที่เขาไม่ได้มีมาแต่เดิม  จนกระทั่งว่า  เพื่อนของเขากล่าวถึงเขาว่า  "ไม่ใช่นายเกจอีกต่อไป"  และเมื่อเทียบกับเมื่อก่อนที่เป็นคนงานที่มีความสามารถและทำงานได้อย่างมีประสิทธิภาพ  ภายเหลังเขากลายเป็นผู้ที่จับจดทำงานอะไรๆ ก็ไม่เสร็จ  
แต่น่าสนใจว่า  มีงานวิเคราะห์หลักฐานชั้นต้นอย่างละเอียดที่แสดงว่า  คำพรรณนาถึงความเปลี่ยนแปลงทางจิตของนายเกจมักจะเกินเลยไป  เมื่อเทียบกับคำพรรณนาของแพทย์ของนายเกจ  และที่สำคัญก็คือ  ความเปลี่ยนแปลงที่มีผู้พรรณนาหลังการสิ้นชีวิตของนายเกจ  น่าทึ่งใจมากกว่าความเปลี่ยนแปลงที่มีผู้พรรณนาก่อนนายเกจสิ้นชีวิต
งานวิจัยต่อๆ มาในคนไข้ที่มีความเสียหายใน PFC แสดงว่า  คนไข้สามารถพูดถึงพฤติกรรมที่เหมาะสมทางสังคมในสถานการณ์หนึ่งๆ  แต่ว่า  เวลาทำจริงๆ  คนไข้กลับมีพฤติกรรมที่ตอบสนองต่อความต้องการระยะสั้น  ทั้งๆ ที่รู้ว่าผลระยะยาวของพฤติกรรมที่ทำนั้นจะไม่เกื้อกูลแก่ตน
การตีความหมายของข้อมูลนี้อย่างหนึ่งก็คือ  PFC  ไม่ใช่มีหน้าที่เพียงแค่เปรียบเทียบและเข้าใจถึงผลในอนาคตของการกระทำเท่านั้น  แต่ยังควบคุมการเลือกเฟ้นเป้าหมายภายในใจ  ที่มีผลในการระงับความต้องการระยะสั้น  เพื่อจะได้ผลที่สนองความต้องการระยะยาวที่ดีกว่าและให้ประโยชน์มากกว่า  สมรรถภาพในการรอผลเป็นคุณสมบัติอย่างหนึ่งที่แสดงความยอดเยี่ยมของกิจบริหารในสมองมนุษย์
มีงานวิจัยจำนวนมากที่มุ่งเพื่อเข้าใจบทบาทของ  PFC  ในความผิดปกติทางประสาท  ความปกติหลายๆ อย่าง  เช่นโรคจิตเภท  โรคประสาทสองขั้ว  (bipolar disorder)  และ โรคสมาธิสั้น  (attention deficit hyperactivity disorder)  มีความสัมพันธ์กับการทำงานผิดปกติของ  PFC  เพราะฉะนั้น  การค้นพบการรักษาเยียวยาความผิดปกติเหล่านั้น  จะมีได้ก็เพราะสมองส่วนนี้

ภาพต่างๆ

ภาพต่างๆ เหล่านี้แสดงตำแหน่งของส่วนย่อยส่วนหนึ่งของ  PFC  (เขตบร็อดแมนน์  10)  แม้ว่าจะไม่ได้รวมส่วนของสมองที่เรียกว่า  PFC  ทั้งหมด
ดาอิน ไอออนฟุต

ประวัติตัวละคร

ดาอิน คือนักรบคนแคระที่ยิ่งใหญ่ที่สุดคนหนึ่ง เขาเป็นบุตรของนาอิน และเป็นหลานของกรอร์ บุตรชายคนสุดท้ายของกษัตริย์ดาอินที่หนึ่งแห่งดูริน หลังจากที่ปู่ของเขาสิ้นพระชนม์ ดาอินได้ขึ้นครองเป็นกษัตริย์แห่งไอออนฮิลล์ นาอินผู้เป็นบิดาของเขาถูกสังหารโดยหัวหน้าออร์คนามว่า อาซ็อก ในสงครามอซานูลบิซาร์หน้าทางเข้าแห่งเหมืองมอเรีย ซึ่งเป็นมหาสงครามระหว่างคนแคระและออร์ค ดาอินชำระแค้นให้บิดาโดยการสังหารอาซ็อกจนสำเร็จในการรบกันเพียงครั้งเดียว ณ ตอนนั้นเขายังหนุ่มมาก (อายุแค่ 32 ปี ซึ่งเป็นช่วงอายุที่คนแคระบรรลุนิติภาวะพอดี หรือ เรียกว่า "วัยพร้อมออกรบ") และนี้ก็ถือว่าเป็นการประกาศศักดินาที่ดีเลยทีเดียว ดาอินเห็นว่ามันคงเป็นไปไม่ได้ที่จะทวงมอเรียกลับคืนมา เพราะอสูรร้ายแห่งเหล่าดูรินยังคงอาศัยอยู่ในนั้น เขาเกลี้ยกล่อมธราอินที่สองให้ล้มเลิกความตั้งใจที่จะยึดมอเรียกลับคืนมา
ดาอินเป็นลูกพี่ลูกน้องลำดับที่สองของธอรินที่สอง และยังเคยมาช่วยธอรินในช่วงที่เขาทวงเอเรบอร์คืนด้วย ดาอินนำกองทัพคนแคระกว่าหลายร้อยคน และมาถึงในช่วงสงครามห้าทัพ ธอรินได้รับบาดเจ็บอย่างสาหัสในสงครามครั้งนี้ และหลังจากที่เขาเสียชีวิตจึงทำให้ทายาทโดยตรงของดูรินหมดสิ้นไป ดาอินจึงสืบตระกูลต่อจากธอรินในฐานะกษัตริย์ใต้ขุนเขา แม้จะไม่ใช่ทายาทโดยตรงของดูรินก็ตาม
ดาอินถูกสังหารในช่วงสงครามแหวน ในปี 3019 ของยุคที่สาม ในขณะที่กำลังปกป้องกษัตริย์แบรนด์แห่งเมืองเดล พันธมิตรของเขาที่หน้าประตูใหญ่แห่งเอเรบอร์ ณ ตอนนั้นเขาแก่ชรามากแล้ว - อายุ 252 ปีตามที่กล่าวไว้ในเดอะลอร์ดออฟเดอะริงส์ - แต่พละกำลังในการต่อสู้ของเขายังคงแข็งแกร่ง หลังจากสงครามจบลง ธอรินที่สาม สโตนเฮล์มลูกชายของเขาก็สืบทายาทต่อไป
กฎเดอมอร์แกน

การประยุกต์

ทฤษฎีบทเดอมอร์แกนสามารถนำไปประยุกต์กับนิเสธของประพจน์เลือกหรือนิเสธของประพจน์เชื่อมในสูตรทั้งหมดหรือบางส่วนก็ได้
พระเจ้าริชาร์ดที่ 1 แห่งอังกฤษ

ช่วงแรกของชีวิต

ริชาร์ดใจสิงห์เป็นโอรสอย่างถูกต้องตามกฎหมายองค์ที่สามของพระเจ้าเฮนรีที่ 2 แห่งอังกฤษดังนั้นจึงไม่เคยคิดเลยว่าจะได้ขึ้นครองบัลลังก์ พระองค์ทรงเป็นโอรสคนโปรดของพระมารดา คือพระนางเอเลเนอร์แห่งอากีแตน ผู้มีเชื้อสายฝรั่งเศสและเป็นหนึ่งในสตรีผู้มั่งคั่งที่สุดในยุโรปสมัยยุคกลาง
ริชาร์ดเป็นโอรสองค์เล็กร่วมพระมารดาเดียวกันกับมารีแห่งฝรั่งเศส เคาน์เตสแห่งช็องปาญ และ อาลิกซ์แห่งฝรั่งเศส เคาน์เตสแห่งบลัว อีกทั้งยังเป็นพระอนุชาของวิลเลียม เค้าท์แห่งปัวติเยร์ เฮนรียุวกษัตริย์ และ มาทิลดา แห่งอังกฤษ เป็นพระเชษฐาของจอฟฟรีที่ 2 ดยุคแห่งบริททานี เลโอนอรา แห่งอากิเตน โจอาน ปลองตานเนต์ และ เจ้าชายจอห์นแห่งอังกฤษ
แม้ว่าจะประสูติที่พระราชวังโบมอนต์ เมืองออกซฟอร์ด ประเทศอังกฤษ ไม่นานต่อมา พระองค์ได้ถือเอาฝรั่งเศสเป็นประเทศบ้านเกิด เมื่อพระมารดาและพระบิดาแยกทางกันอย่างเป็นทางการ พระองค์ได้อยู่ในการดูแลของพระมารดา และได้รับการแต่งตั้งจากพระนางให้เป็นดัชชีแห่งแคว้นอากิเตนในปีค.ศ. 1168 และแห่งแคว้นปัวติเยร์ในปีค.ศ. 1172 อันเป็นรางวัลปลอบใจให้เนื่องจากเฮนรียุวกษัตริย์พระเชษฐาได้รับการแต่งตั้งเป็นมกุฎราชกุมารในระยะเวลาพร้อมๆกัน ริชาร์ดและจอฟฟรีที่ 2 ดยุคแห่งบริททานี พระเชษฐาได้เรียนรู้ที่จะปกป้องมรดกของตนเองตั้งแต่วัยรุ่น พระองค์เป็นผู้มีการศึกษาดี สามารถแต่งบทกวีเป็นภาษาฝรั่งเศสและภาษาโปรว็องซ์ พระองค์ยังทรงมีรูปร่างหน้าตาดี ผมสีทอง ตาสีฟ้า สูงประมาณหกฟุตสี่นิ้ว (193 เซนติเมตร) โดดเด่นในกิจกรรมทางการทหาร และความสามารถทางการเมืองและการทหารตั้งแต่ยังทรงพระเยาว์ ได้รับการยกย่องว่ากล้าหาญและเด็ดเดี่ยว และสามารถควบคุมบุคคลชั้นสูงที่ไม่มีผู้ปกครองได้ในเวลาอันรวดเร็ว เช่นเดียวกับโอรสอีกสองพระองค์ของพระเจ้าเฮนรีที่ 2 แห่งอังกฤษ ริชาร์ดไม่ค่อยนับถือพระบิดาเท่าใดนัก อีกทั้งยังขาดวิสัยทัศน์ และความรับผิดชอบ
ในปีค.ศ. 1170 เฮนรียุวกษัตริย์ พระเชษฐา ได้ขึ้นปกครองอังกฤษในฐานะกษัตริย์ร่วม (rex iunior) กับพระราชบิดา แต่พระองค์กลับสิ้นพระชนม์ก่อนพระบิดา ทำให้ไม่ได้รับการถวายพระนามว่าเฮนรีที่ 3 แต่ทรงได้รับการถวายพระราชสมัญญานามว่า "ยุวกษัตริย์"
(Henry the Young King) และทำให้ริชาร์ดกลายเป็นผู้ที่จะสืบราชสมบัติต่อไป
เฟซปาล์ม

เฟซปาล์ม (อังกฤษ: facepalm หรืออาจเขียนว่า face-palm หรือ face palm) เป็นลักษณะท่าทางที่แบบมือข้างหนึ่งมาประกบหน้าในลักษณะที่ก้มหน้าอยู่ โดยลักษณะท่าทางนี้พบได้จากหลายหลายวัฒนธรรม แสดงถึงอาการสิ้นหวัง เสียใจ อาย ตกใจ ประหลาดใจ หรือทำเพื่อถากถาง
เพชฌฆาตไซบอร์ก ภาค Last Order

เพชฌฆาตไซบอร์ก ภาค Last Order (Battle Angel Alita: Last Order) เป็นการ์ตูนญี่ปุ่น ภาคต่อของ เพชฌฆาตไซบอร์ก ภาคลาสต์ออร์เดอร์นี้มีเนื้อหาไม่ต่อเนื่องจากภาคแรก หากเป็นเรื่องจบคนละแบบกับถาคแรก เนื่องจากคนเขียนต้องรีบจบเรื่อง จึงเขียนจบภาคแรกไปแบบรวบรัด เมื่อมีเวลาจึงเริ่มเขียนตอนจบใหม่ โดยเริ่มต่อจากตอนต้นของเล่ม 9 ซึ่ง กัลลี่ ตัวละครหลัก ถูกระเบิด ภาคลาสต์ออร์เดอร์นีมี 12 เล่มแล้ว (ณ ปี พ.ศ. 2552) และยังไม่จบ เรื่องราวเริ่มต้นจาก ดร.ดีสตี โนวา ชุบชีวิตกัลลี่ขึ้นมาบนซาเลม โนวาเปิดเผยให้ชาวเมืองซาเลมทราบว่าสมองของตัวเองถูกเอาออกไป และ เปลี่ยนเป็นชิปคอมพิวเตอร์แทน และเกิดคำถามว่า "อะไรคือมนุษย์" ระหว่างร่างกายที่เป็นจักรกลกับสมองที่มีชีวิตอย่างชาวเมืองเศษเหล็ก หรือ ร่างกายที่มีชีวิตกับสมองที่เป็นจักรกลอย่างชาวซาเลม ซึ่งดำเนินไปพร้อมกับสงครามกลางเมืองซาเลมระหว่างผู้ใหญ่ที่ผ่านพิธิอินิชั่น (Ignition)แล้ว กับเด็กที่ยังไม่ผ่านพิธีดังกล่าว (รายละเอียดูในเรื่องย่อ เล่มหนึ่ง)

เล่มแปด (บทที่ 44 ถึง 49)

บทที่ 44 จุดที่จะถอนตัวไม่ได้อีกแล้ว (Point of No Return) กัลลี่เดินทางมาถึงเทอร์มินอลของเมลคิเซเดสค และ ตัดสินใจต่อวงจรดำเข้าสู่ (submerge) เมลคิเซเดสคเพื่อตามหาลู โดยกัลลี่ได้เสียบโมดูลฟอร์ทามอร์กานาเข้ากับเทอร์มินัล กัลลี่จริงๆแล้วไม่ทราบว่าจะเกิดอะไรขึ้นเมื่อเสียบโมดูลฟอร์ทาโมกานาลงไป แต่รู้ว่าเมื่อเสียบลงไปแล้วไม่ว่าจะเกิดอะไรขึ้นก็จะแก้ไขอะไรไม่ได้อีกแล้ว
บทที่ 45 ฤดูหนาวจากการปะทะ (Impacted Winter) เมื่อ กัลลี่ พิงค์วู และโนวา เข้าไปในเมลคิเซเดสค พวกเค้าได้เห็นเหตุการณ์ในอดีต เมื่อปี ค.ศ. 2012 ได้มีกลุ่มอุกกาบาตขนาดใหญ่ตกลงมาบนโลก ทำให้ดินฝุ่นและน้ำฟุ่งกระจายทั่วบรรยากาศของโลก บดบังแสงจากดวงอาทิตย์ ทำให้เกิดฤดูหนาวอันยาวนานขึ้น ค.ศ. 2026 คาอูเรลล่าเดิมชื่อวิลม่า วิลม่าได้เป็นผีดูดเลือดมาสองร้อยกว่าปีแล้ว วิลม่าเดินทางพร้อมกับพวกผีดูดเลือดอีก 4 คน วันหนึ่งวิลม่าได้ถูกจับโดยกลุ่มคนที่ยังรอดชีวิตอยู่ และได้มีความสัมพันธ์อันดีกับจอห์นฟาเรล
คอริลฟาเรลพ่อของจอห์นพยายามฆ่าพวกของวิลม่า แต่ไม่สำเร็จและกลับถูกฆ่าทั้งหมู่บ้าน
ดอม

บทบาทในเรื่อง

ดอมเป็นโมบิลสูทของอาณาจักรซีอ้อนในช่วงสงครามหนึ่งปี พัฒนาโดยบริษัทซิมมัดให้เป็นโมบิลสูทที่สามารถต่อสู้บนโลกได้ดีกว่า MS-07B กูฟ ของบริษัทซีโอนิค ที่ขาทั้งสองข้างและเกราะกระโปรงของดอมนั้นติดตั้งโฮเวอร์ยูนิตไว้ ดอมจึงสามารถลอยตัวเหนือพื้นและแล่นด้วยความเร็วสูงได้ อาวุธหลักของดอมก็คือไจแอนท์บาซูก้า 360 มม.ซึ่งมีพลังทำลายสูงและดาบความร้อน ที่ส่วนท้องของดอมยังติดตั้งบีมกันแบบสาดกระจายไว้ เนื่องจากมีกำลังต่ำจึงไม่มีพลังทำลาย แต่ดอมจะใช้ฉายแสงเพื่อให้เซนเซอร์ของศัตรูพร่ามัว เมื่อเทียบกับซาคุทูว์หรือกูฟแล้ว ดอมยังมีขนาดใหญ่และมีกำลังมากกว่า เซนเซอร์แบบโมโนอายของดอมยังสามารถปรับตำแหน่งได้กว้างกว่าอีกด้วย
ดอมปรากฏตัวครั้งแรกในตอนที่ 24 ของโมบิลสูทกันดั้ม โดยไกอา มาช และออเทก้า ทีมนักบินระดับเอซของซีอ้อนซึ่งมีฉายาว่าสามดาวตกทมิฬ ได้ใช้ดอมในการต่อสู้ยานไวท์เบสและกันดั้มของอามุโร่ เรย์ ซึ่งรูปแบบการโจมตีประสานของทั้งสามคนซึ่งเรียกว่าเจ็ตสตรีมแอ็ทแท็คนั้นทำให้อามุโร่ต้องต่อสู้อย่างยากลำบาก แต่ในที่สุดก็สามารถโค่นทั้งสามได้ ดอมปรากฏตัวหลังจากนั้นในฐานะโมบิลสูทรุ่นผลิตจำนวนมากของซีอ้อน
ตำบลพรสวรรค์ (อำเภอเสลภูมิ)

ตำบลพรสวรรค์ เป็นตำบลหนึ่งของอำเภอเสลภูมิ จังหวัดร้อยเอ็ด

เขตการปกครอง

ตำบลพรสวรรค์มี 5 บ้าน 9 หมู่บ้าน

โรงเรียน

1. โรงเรียนบ้านสะอาดนาดี
2. โรงเรียนบ้านนาแพง
ชาลส์ โบลเดน

ชาลส์ แฟรงก์ โบลเดน จูเนียร์ (อังกฤษ: Charles Frank Bolden, Jr.; 19 สิงหาคม ค.ศ. 1946  — ) เป็นอดีตผู้บริหารของนาซา ซึ่งเป็นพลตรีเกษียณจากนาวิกโยธินสหรัฐ และเป็นอดีตนักบินอวกาศของนาซา
ในปี ค.ศ. 1968 เขาสำเร็จการศึกษาจากโรงเรียนนายเรือสหรัฐ โดยได้เป็นนักบินทหารเรือและนักบินทดสอบ หลังจากที่เขารับราชการเป็นนักบินอวกาศแล้ว ก็ได้เป็นผู้บังคับบัญชานักเรียนทำการนายเรือที่โรงเรียนนายเรือ
เดือนกรกฏาคม ค.ศ. 2015 โบลเดนได้เปิดโอกาสให้ผู้คนทั่วโลกได้พูดคุยกับเขาทางช่องนาซา ทีวี ที่ถ่ายทอดสดผ่านเว็บไซต์ยูทูบ สำหรับภารกิจยานอวกาศนิวฮอไรซันส์เมื่อครั้งที่เดินทางผ่านดาวพลูโต ส่วนในเดือนกันยายนของปีเดียวกัน เขาได้ให้เกียรติเยือนประเทศไทยด้วยตนเอง เพื่อเผยแพร่ความรู้ด้านวิทยาศาสตร์และเทคโนโลยีแก่เยาวชน
อามาติ

อันเดรีย อามาติ

อันเดรีย อามาติ (Andrea Amati) (ค.ศ. 1505 - ค.ศ. 1578) เป็นช่างทำไวโอลินรุ่นแรกๆ ของเมืองเครโมนา ปัจจุบันมีผลงานของเขาหลงเหลืออยู่น้อยมาก

พี่น้องอามาติ

บุตรชายของอันเดรีย อามาติ คือ อันโตนีโอ อามาติ (Antonio Amati, เกิด ค.ศ. 1550) และ จิโรลาโม อามาติ (Girolamo Amati, ค.ศ. 1551-1635) ได้สืบทอดผลงานของพ่อ และได้พัฒนารูปแบบของไวโอลิน รวมทั้งเป็นผู้ออกแบบช่องเปิด F-holes ที่สวยงามของไวโอลิน นอกจากนั้นพี่น้องอามาติยังเป็นผู้พัฒนาอัลโตวิโอลาแบบสมัยใหม่ มาจากเทเนอร์วิโอลารูปแบบเดิม

นิโคโล อามาติ

นิโคโล อามาติ (Nicolò Amati, 3 ธันวาคม ค.ศ. 1596 - 12 เมษายน ค.ศ. 1684) บุตรชายของจิโรลาโม อามาติ ผลงานของนิโคโลได้รับการยอมรับเป็นอย่างสูงในบรรดานักดนตรีระดับโลก ไวโอลินที่มีชื่อเสียงที่ออกแบบโดยนิโคโล ใช้ชื่อว่า "The Grand Amati"
ลูกศิษย์ของนิโคโล อามาติ สองคนคือ อันโตนีโอ สตราดิวารี และกุยเซ็ปเป กัวเนอรี เป็นช่างทำไวโอลินที่มีชื่อเสียงที่สุด

จิโรลาโม อามาติ

จิโรลาโม อามาติ (Girolamo Amati, 26 กุมภาพันธ์ ค.ศ. 1649 - 21 กุมภาพันธ์ ค.ศ. 1740) บุตรชายของนิโคโล อามาติ และใช้ชื่อเหมือนปู่ เป็นช่างทำไวโอลินคนสุดท้ายของตระกูล